b'\n_START_ARTICLE_\nBodhisattva\n_START_PARAGRAPH_\nEn bodhisattva (af sanskrit \xe0\xa4\xac\xe0\xa5\x8b\xe0\xa4\xa7\xe0\xa4\xbf\xe0\xa4\xb8\xe0\xa4\xa4\xe0\xa5\x8d\xe0\xa4\xa4\xe0\xa5\x8d\xe0\xa4\xb5 bodhisattva "en, hvis v\xc3\xa6sen er bodhi") er i buddhismen en person, der har viet sig til at hj\xc3\xa6lpe alle v\xc3\xa6sener med at realisere deres buddhanatur, dvs. opn\xc3\xa5 den fulde oplysning. Ordet bruges ofte om en kategori af v\xc3\xa6sener, der selv har opn\xc3\xa5et fuld oplysning og dermed kan g\xc3\xa5 i \xc3\xa9t med nirvana, men alligevel v\xc3\xa6lger at lade sig genf\xc3\xb8de p\xc3\xa5 jorden for at hj\xc3\xa6lpe andre til oplysning. Betegnelsen bliver dog ogs\xc3\xa5 brugt om den historiske Buddha, Siddharta Gautama, inden han opn\xc3\xa5ede denne indsigt. Bodhisattvaere er alts\xc3\xa5 en slags r\xc3\xa5dgivere/vejledere for den almindelige buddhist.\n_START_SECTION_\nTulkuer\n_START_PARAGRAPH_\nTulkuer er bodhisattvaer i den tibetanske buddhisme._NEWLINE_Tulkuer fungerer som normale bodhisattvaer, og er alts\xc3\xa5 buddhister som har opn\xc3\xa5et nirvana, men er vendt tilbage til den fysiske dimension for at hj\xc3\xa6lpe andre buddhister. Vigtigt at understrege er dog at den tibetanske buddhisme ikke arbejder med individuel udfrielse, men har fokus p\xc3\xa5 den kollektive str\xc3\xb8m. De tibetanske tulkuer arbejder derfor helt generelt med at hj\xc3\xa6lpe andre til at bryde illusionen om \'jeg\'et._NEWLINE_N\xc3\xa5r en tulku d\xc3\xb8r, v\xc3\xa6lger han/hun selv omst\xc3\xa6ndighederne om sin genf\xc3\xb8dsel. Vedkommende vil fort\xc3\xa6lle sine n\xc3\xa6rmeste hvor de skal lede efter efterf\xc3\xb8lgeren. Efter et passende antal \xc3\xa5r, indledes jagten p\xc3\xa5 den reinkarnerede tulku, som kun efter omfattende at kunne give tegn p\xc3\xa5 af v\xc3\xa6re efterf\xc3\xb8lgeren, bliver han/hun indf\xc3\xb8rt i tulku-traditionerne.\n_START_SECTION_\nFantomlegemer\n_START_PARAGRAPH_\nI visse dele af den tibetanske buddhisme, er tulkuer ikke n\xc3\xb8dvendigvis eksisterende i menneskelig form. For eksempel kan det ogs\xc3\xa5 tr\xc3\xa6de frem som et fantomlegeme. Dette er kun en skikkelse af en person, og er ikke pr\xc3\xa6cist som den afd\xc3\xb8de, men fremtr\xc3\xa6der i stedet som magiske former eller skikkelser. Der skal if\xc3\xb8lge Tulku Thondup v\xc3\xa6re tre slags typer af fantomlegemer / tulkuer. Der er dem som ligner Buddha, manifestationer af eksperter og genf\xc3\xb8dsler af anst\xc3\xa6ndige l\xc3\xa6rere eller pr\xc3\xa6ster. Hvert fantomlegeme har en bestemt sl\xc3\xa6gt af genf\xc3\xb8dsler, fx Dalai Lama.\n_START_SECTION_\nLamaer og deres disciple\n_START_PARAGRAPH_\nLama betyder \'den h\xc3\xb8jeste og \xc3\xa6dleste moder\' og fungerer som en l\xc3\xa6rer indenfor den tibetanske buddhisme. Man m\xc3\xa5 v\xc3\xa6lge sin egen personlige lama, og denne kaldes ofte for en "rod-lama", da han er roden til den praktiserendes vej til erkendelse._NEWLINE_Lamaen fungerer som en kontakt mellem mennesket og Buddha, idet han selv lever buddhanaturen. Derfor skal den praktiserende overgive sin vilje (4. skandha) fuldst\xc3\xa6ndigt til lamaens bevidsthed (5. skandha), da lamaen udelukkende er styret af sin bevidsthed, og dermed er "renere" i sine handlinger og moral end den praktiserende, som kun er styret af beg\xc3\xa6r, sanser og uvidenhed. Lamaen giver derfor ogs\xc3\xa5 kraftoverf\xc3\xb8rsler til den praktiserende, s\xc3\xa5ledes at den praktiserende har et fundament til at begynde p\xc3\xa5 sin overgang til de nedre skandhaer og befrielsen fra livshjulet._NEWLINE_Dette g\xc3\xb8r lamaen igennem velsignelser, hvor han blandt andet overf\xc3\xb8rer en velsignelse direkte fra sin h\xc3\xa5nd, men ogs\xc3\xa5 ved at se billeder og statuer af hellige former, ved at h\xc3\xb8re hellige ord, eller ved at smage hellige urter. Derfor er en vigtig del af forholdet mellem lamaen og den praktiserende, at den praktiserende stoler blindt p\xc3\xa5 lamaens rene buddha-natur, s\xc3\xa5 den praktiserende kan overgive sin vilje til lamaens bevidsthed. Kun ved den erkendelse kan den praktiserende komme videre i sin l\xc3\xa6ringsproces. Udefrakommede kan se forholdet som total underkastelse, men for buddhister er der tale om en aktiv overgiven af vilje til en renere bevidsthed.'